KOMISSION TÄYTÄNTÖÖNPANOASETUS (EU) N:o 1133/2013,

annettu 7 päivänä marraskuuta 2013,

erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisen muutoksen hyväksymisestä (Kaki Ribera del Xúquer (SAN))

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 53 artiklan 2 kohdan toisen alakohdan,

sekä katsoo seuraavaa:

Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Espanjan esittämän pyynnön, joka koski komission asetuksen (EY) N:o 245/2002 (2) nojalla rekisteröidyn suojatun alkuperänimityksen ”Kaki Ribera del Xúquer” eritelmän muutoksen hyväksymistä.

Komissio on tutkinut kyseessä olevan muutoksen ja katsonut sen olevan perusteltu. Koska muutos on asetuksen (EU) N:o 1151/2012 53 artiklan 2 kohdan kolmannen alakohdan mukaan vähäinen, komissio voi hyväksyä sen ilman kyseisen asetuksen 50–52 artiklassa kuvattua menettelyä,

ON HYVÄKSYNYT TÄMÄN ASETUKSEN:

1 artikla

Muutetaan suojatun alkuperänimityksen ”Kaki Ribera del Xúquer” eritelmä tämän asetuksen liitteen I mukaisesti.

2 artikla

Konsolidoitu yhtenäinen asiakirja, joka sisältää eritelmän tärkeimmät kohdat, on tämän asetuksen liitteessä II.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

(1) EYVL L 343, 14.12.2012, s. 1.

(2) EYVL L 39, 9.2.2002, s. 12.

LIITE II

KONSOLIDOITU YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu neuvoston asetus (EY) N:o 510/2006 (1)

”KAKI RIBERA DEL XÚQUER”

EY-nro: ES-PDO-0105-0114–1.4.2011

SMM ( ) SAN (X)

1. Nimi

”Kaki Ribera del Xúquer”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Lajikkeen ”Rojo Brillante” kakihedelmä (Diospyros kaki), joka on tarkoitettu nautittavaksi tuoreena. Hedelmä muodostuu partenokarppisesti eli koska pölytystä ei tapahdu, hedelmässä ei ole siemeniä.

Hedelmien ominaispiirteet: oranssiin vivahtava appelsiininkeltainen väri poimintavaiheessa ja syvänpunainen kypsänä. Melko helposti irtoava keskipaksu kuori. Kiinteä malto, joka on poimintavaiheessa väriltään oranssinpunainen ja kypsänä syvänpunainen. Kypsänä maultaan makea ja sitä ennen kirpeä. Poikkileikkaukseltaan pyöreä ja muodoltaan hieman pitkänomainen.

Kakien on lähetettäessä täytettävä seuraavat vaatimukset:

— niiden on oltava eheitä,

— verhiön ja kukkavarren on oltava tallella,

— niiden on oltava hyväkuntoisia (hedelmiä, joiden malto on vaurioitunut tai pilaantunut, ei hyväksytä),

— niiden on oltava puhtaita, lähes vailla näkyviä vieraita aineita,

— niissä ei saa olla epätavallista pintakosteutta,

— niiden on oltava vailla vierasta hajua ja/tai makua.

Alkuperänimityksellä suojattujen kakihedelmien täytyy olla halkaisijaltaan vähintään 61 millimetrin suuruisia.

Hedelmän malto ei saa olla vaurioitunut, mutta pieniä kuoren vaurioita, jotka eivät vaikuta tuotteen yleiseen kuntoon, laatuun, säilyvyyteen ja yleisvaikutelmaan pakkauksessa, voidaan sallia seuraavissa rajoissa:

— pitkänomaisten tai suorakaiteen muotoisten ulkonäkövaurioiden (jotka eivät vaikuta hedelmän maltoon) pinta-ala saa olla enintään 1 cm2. Sallittu enimmäismäärä on 2 cm2 eikä se saa koskaan olla yli 20 prosenttia koko hedelmästä. Raja-arvot määritetään kummassakin tapauksessa vaurioiden lajin mukaan suojatun alkuperänimityksen ”Kaki Ribera del Xúquer” laatuvaatimuksissa.

— muodoltaan pyöreiden ulkonäkövaurioiden (jotka eivät vaikuta hedelmän maltoon) pinta-ala saa olla enintään 1,5 cm halkaisijaltaan. Sallittu enimmäismäärä on 2,5 cm eikä se saa koskaan olla yli 20 prosenttia koko hedelmästä. Raja-arvot määritetään kummassakin tapauksessa vaurioiden lajin mukaan suojatun alkuperänimityksen ”Kaki Ribera del Xúquer” laatuvaatimuksissa.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava kyseisellä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityissäännöt

Kullakin toiminnanharjoittajalla on omat kaupalliset merkintänsä. Valvontaelin voi tarkastaa nämä valvoakseen nimikkeistön ja suojattujen alkuperänimitysten logojen asianmukaista käyttöä. Niissä on oltava maininta: ”denominación de origen protegida ”Kaki Ribera del Xúquer” ”.

4. Maantieteellisen alueen tarkka rajaus

Tuotantoalue sijaitsee seuraavien tämän kasvin viljelyyn suotuisten kuntien alueilla: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís ja Villanueva de Castellón, jotka kaikki sijaitsevat Valencian itsehallintoalueella.

Kakin viljelyalue on arviolta 1 300 hehtaarin suuruinen tällä alueella.

5. Yhteys maantieteelliseen alkuperään

5.1 Maantieteellisen alueen erityisyys

Historia

Persimoni on eebenpuihin kuuluva hedelmäpuu. Se on lähtöisin Kiinasta, jossa sen viljely aloitettiin 700-luvulla. Länsi-Eurooppaan kakin viljely levisi 900-luvun loppupuolella, ja Espanjassa se aloitettiin 1870-luvulla. Nykyinen tuotantoalue sijaitsee pääasiassa Valencian itsehallintoalueella. Siellä sijaitsee alkuperänimityksen ”Kaki Ribera del Xúquer” kattama alue, jonka osuus kokonaistuotannosta on 50 prosenttia.

Lajikkeen ”Rojo Brillante” kakihedelmän viljely alkoi spontaanisti, kun siemeniä kylvettiin Carletin kunnassa sijaitsevan viljelylohkon reunalle. Vuoden 1960 paikkeilla perustettiin ensimmäinen yhtenäinen hedelmätarha Alcudian kuntaan, ja sen jälkeen lajikkeen tuotanto lisääntyi nopeasti alueella.

Luonnonympäristö

Ribera del Xúquer on alue Valencian maakunnassa. Sitä ympäröi laaja kvartäärikaudella muodostunut laakso tai tulvatasanko, jota halkoo Júcarjoki (valenciaksi Xúquer) ja sen sivujoki Magro.

Suuri osa viljelymaasta sijaitsee Júcar- ja Magrojokien alatasangolla, jossa maaperä on ravinteikasta ja tiivistä. Maa on vanhaa tulva-aluetta, jonne on valunut Júcarin ja sen sivujokien vettä vuoristosta. Loivarinteisen laakson sisäosissa on kerrostumisen tuloksena muodostunutta vaaleanpunertavaa pehmeää maata, joka sopii erityisen hyvin intensiiviseen tuotantoon.

Alueella vallitsee lauhkea ilmasto. Vuoden keskilämpötila on 17 °C, tammikuun keskilämpötila 9–10 °C ja elokuun 24–25 °C. Pilvisyys on vähäistä, ja vuotuiset sademäärät hädin tuskin 400–500 mm. Lisäksi ympäröivät rinteet suojaavat hallalta erityisesti sivujokien laaksoissa.

5.2 Tuotteen erityisyys

”Rojo Brillante” on alueen alkuperälajike, joka on tulosta spontaanista mutaatiosta toisen paikallisen lajikkeen kanssa. Tämän vuoksi se sopii erinomaisesti viljeltäväksi Ribera del Xúquerin alueella, jossa siitä saadaan parhaita tuloksia.

Alueella tuotettujen kakien pituuden suhde halkaisijaan on tavallista suurempi ja muoto selvästi suipompi. ”Kaki Ribera del Xúquerille” on ominaista suippo ja tavallista pitkulaisempi muoto, minkä vuoksi hedelmän pituuden suhde sen halkaisijaan on myös tavallista suurempi, ja tästä johtuu kyseisellä alueella tuotettujen kakien luonteenomainen muoto. Myös hedelmien koko on keskimäärin suurempi kuin muilla tuotantoalueilla. Tämä johtuu lämpimästä ilmastosta ja suurten lämpötilavaihtelujen puuttumisesta.

Yksi ”Kaki Ribera del Xúquerille” luonteenomainen piirre on myös sen syvänpunainen väri ja makeus hedelmän kypsyessä alueen olosuhteiden vuoksi tavallista aikaisemmin. Hedelmät voidaan lisäksi korjata jo ennen kypsymistä, ja kitkeryyden poistamiseksi käytetty tekniikka mahdollistaa niiden kaupan pitämisen silloin, kun malto on kiinteää, hyvin makeaa ja Ribera del Xúquerin alueen kakihedelmille tyypillisen makuista.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Ribera del Xúquerin aluetta kutsutaan ”Rojo Brillante” -lajikkeen kakihedelmän kehdoksi, koska lajike on syntynyt juuri kyseisellä alueella spontaanin mutaation tuloksena. Nykyisin lajikkeella on vakiintunut asema tuotantoalueella ja markkinoilla.

Yksilöidyn maantieteellisen alueen maaperä- ja ilmasto-olojen erityispiirteet vaikuttavat hedelmien ominaisuuksiin.

”Kaki Ribera del Xúquerille” luonteenomaiset piirteet eli tavallista suipompi muoto, minkä vuoksi hedelmän pituuden suhde sen halkaisijaan on myös tavallista suurempi, sekä myös normaalia suurempi koko ja kypsälle hedelmälle ominainen väri ovat seurausta lämpimästä ilmastosta, Välimeren läheisyydestä ja aluetta ympäröivien Júcar- ja Magrojokien vesien aiheuttamasta viljelymaan kerrostumisesta.

Eritelmän julkaisutiedot

(Asetuksen (EY) N:o 510/2006 5 artiklan 7 kohta)

http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6

(1) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012 (EUVL L 343, 14.12.2012, s. 1).